GRUNNLAGSDOKUMENT FOR HEGRASEMINARET

Hegraseminaret skal vera eit årvisst seminar for diskusjon av aktuelle historiske, samfunns-vitskaplege og politiske spørsmål fram mot 200-årsjubileet for Eidsvollsgrunnlova i 2014.

Seminaret er arrangert av fagmiljø ved Høgskolen i Sør-Trøndelag og Noregs Teknisk-Naturvitskaplege Universitet med gode samarbeidspartnarar utanfor utdannings- og forskingsinstitusjonane. Målgrupper for seminaret er fagmiljø og studentar ved universitet og høgskular, historie- og samfunnsfaglærarar i skuleverket og den historisk- og politisk engasjerte ålmenta.

Fram mot 200-årsjubileet for Eidsvollsgrunnlova i 2014, vil saker som handlar om tilstanden i vårt nasjonale og lokale demokrati, og om korleis me har teke vare på og vil ta vare på, forvalta, vidareutvikla og endra dei verdiane som Eidsvollsgrunnlova uttrykte på ulike samfunns- og politikkområde og i møtet med samtidas og framtidas utfordringar (for eksempel dei som er skisserte i makt- og demokratiutgreiinga) - vera ein raud tråd gjennom programma for Hegraseminaret. 200-årsjubileet aktualiserer ogso diskusjon om Noregs plass og rolle i det internasjonale samfunnet opp i mot utfordringar og konfliktliner i internasjonal politikk. Difor vil norsk utanriks- og tryggingspolitikk og ha ein naturleg plass på Hegraseminaret.
Formidling av synspunkt og forskingsresultat på desse områda kan vera med på å auka det demokratiske medvitet, og er dessutan viktig for universitets- og høgskulemiljøa dersom dei skal ta sitt delansvar for ordskifte om politikk, historie og samfunnsutvikling.
Hegra festning er eit av 14 nasjonale festningsverk i Noreg, og vart fullført i 1910 for å sikra norsk sjølvstende mot eventuell svensk intervensjon i tida etter unionsoppløysinga i 1905. Okkupasjonsvåren 1940 heldt 250 mann og ei kvinne i Hegra festning stand i 26 dagar mot den tyske overmakta før dei måtte gje seg. Hegra festning er difor eit nasjonalt kulturminne som er særleg kjend for forsvaret av norsk fridom. Difor vil Hegra festning vera ein god møtestad for diskusjonar om tilstanden i det norske demokratiet og om Noregs rolle i internasjonal politikk i fortid, notid og framtid.
Hegraseminaret vert leidd av ei styringsgruppe av personar som har ulik tilknyting til HiST og NTNU.
Vedtatt på møte i styringsgruppa for Hegraseminaret 3. mai 2007

I styringsgruppa er: 

Marit Arnstad, advokat og styreleiar ved NTNU

Torunn Klemp, tidlegare rektor ved Høgskolen i Sør- Trøndelag (HiST)

Torbjørn Knutsen, professor i statsvitskap ved NTNU

Bjørn Helge Larsen, redaktør i Stjørdals-Nytt

Roar Madsen, fyrsteamanuensis i samfunnsfag ved Høgskolen i Sør-Trøndelag

Trond Nordby, professor ved Universitetet i Oslo og Høgskolen i Sør-Trøndelag
Per Overrein, fyrsteamanuensis i samfunnsfag ved Høgskolen i Sør-Trøndelag
